**Anykščių seniūnijoje :**

**1.** Ažuožerių kaime yra kultūros paveldo objektas – **Rašytojo Antano Žukausko–Vienuolio** **gimtosios sodybos vieta** (unikalus objekto kodas 10814). Čia buvusioje sodyboje 1882 m. gimė ir iki 1895 m. gyveno rašytojas A. Žukauskas–Vienuolis. Sodybvietės vieta paženklinta stogastulpiu (skulptorius J. Grabauskas, kalvis P. Raudys).

**2**.Burbiškio kaime yra kultūros paveldo objektai – **Burbiškio dvaro sodybos fragmentai** (unikalus objekto kodas 1319). Burbiškio dvaro sodyba istoriniuose šaltiniuose minima 1667 m. Dvaro sodybos kompleksą sudaro **rūmai** (unikalus objekto kodas 51), **oficina** (unikalus objekto kodas 26348), **parkas** (unikalus objekto kodas 26349); **Burbiškio vandens malūnas** (unikalus objekto kodas 21302). Malūnas yra dešiniajame Anykštos upės krante, pastatytas 1926 m.

**3.** Bičionių kaime yra kultūros paveldo objektai – **Bičionių senkapis** (unikalus objekto kodas 16336). Senkapio teritorijoje rasta XV a. geležinių dirbinių; **Bičionių stotis** (unikalus objekto kodas 33028). Ši stotis yra siaurojo geležinkelio ruože Anykščiai–Rubikiai, priklauso siaurojo geležinkelio kompleksui.

**4.** Rubikių kaimo (senosiose) kapinėse yra kultūros paveldo objektas – **knygnešio** **Jono Tumo kapas** (unikalus objekto kodas 12152). Palaidotas knygnešys, rašytojo J. Tumo–Vaižganto brolis J. Tumas (1856–1923) .

**5.** Rubikių kaimeyra kultūros paveldo objektai – **Lietuvos** **karių savanorių Liudviko Biriuko ir Prano Grušausko kautynių ir žūties vieta** (unikalus objekto kodas 17248). 1919 m. gegužės 24 d. Rubikių kaime mūšyje su bolševikais žuvo Lietuvos kariuomenės Gedimino pulko savanoriai – viršila L. Biriukas ir Pr. Grušauskas. Žūties vietoje, 1938 m. buvo pastatytas betoninis paminklas (projekto autorius B. Jakševičius), vėliau nugriautas, 1988 m. atstatytas. **Lietuvos karių savanorių Liudviko Biriuko ir Prano Grušausko kapas** (unikalus objekto kodas 38557) yra Rubikių kaimo kapinėse, kapavietė paženklinta antkapiniu betoniniu paminklu su kryžiumi.

**6**. Bijeikių kaime yra kultūros paveldo objektas – **Bijeikių piliakalnis su gyvenviete** (unikalus objekto kodas 24533). Piliakalnis (vadinamas Papilio kalneliu) datuojamas I tūkst. pr. Kr. p.–I tūkst., į ŠR–ŠV nuo piliakalnio yra papėdės gyvenvietė.

**7.** Niūronių kaime yra kultūros paveldo objektai – **Jono Biliūno gimtoji sodyba** (unikalus objekto kodas 36708). Sodybos kompleksą sudaro **namas–muziejus** (unikalus objekto kodas 10481), **rūsys** (unikalus objekto kodas 36709). Šioje sodyboje gimė ir augo rašytojas J. Biliūnas (1879–1907), gyvenamajame name įrengta memorialinė ekspozicija. Niūronių kaimo kapinėse yra **Lietuvos partizanų kapai** (unikalus objekto kodas 17247). Pavieniuose kapuose palaidoti devyni partizanai, iš jų šeši žuvę 1945-06-24 Niūronių kaime; **Lietuvos partizanų kautynių ir žūties vieta** (unikalus kodas 42534) yra Niūronių kaimo miško pakraštyje, kur 1951-04-14 žuvo Liūto rinktinės Deimanto rajono vadas A. Bagočiūnas–Dūmas, Perkūno būrio vadas J. Puodžiūnas–Šerkšnas, Užugirio būrio partizanas P. Budreika–Debesis, Perkūno būrio partizanai A. Pakenis–Jūreivis, V. Pačinskas–Audra, ryšininkės O. ir E. Mieliauskaitės.

**8.** Inkūnų kaimo kapinėse yra kultūros paveldo objektas – **Lietuvos partizanų kapai** (unikalus objekto kodas 2793). Kai kurie partizanai palaidoti pavieniuose kapuose, kiti šeimos kapavietėse. Šiose kapinėse palaidotas Algimanto apygardos štabo narys, būrio vadas Jurgis Urbonas–Lakštutis.

**9.** Liudiškių kaimeyra kultūros paveldo objektas – **Lietuvos kariuomenės savanorio, literato, dainininko, aktoriaus mėgėjo Petro Biržio–Pupų Dėdės gimtosios sodybos vieta** (unikalus objekto kodas 16973). Čia buvusioje sodyboje gimė Petras Biržys–Pupų Dėdė (1896–1970), sodybos vieta paženklinta paminkliniu akmeniu.

**10**. Liudiškių kaime yra kultūros paveldo objektai – **Liudiškių** **piliakalnis su gyvenviete** (unikalus objekto kodas 17149). Piliakalnis ir gyvenvietė datuojami I tūkst. I p., yra abipus kelio Anykščiai–Molėtai, miške už Liudiškių kalvos.

**11**. Šlavėnų kaime yra kultūros paveldo objektai – kairiajame Marčiupio upelio krante, **akmuo, vad. Marčiupio akmeniu (**unikalus objekto kodas 1893**), Šlavėnų dvaro sodyba** (unikalus objekto kodas 69). Dvaro sodybos kompleksą sudaro **pirmas svirnas** (unikalus objekto kodas 39626), **pirmas tvartas** (unikalus objekto kodas 39627), **antras tvartas** (unikalus objekto kodas 39628),  **vežiminė** (unikalus objekto kodas 39629), **antras svirnas** (unikalus objekto kodas 39630), **pirmas rūsys** (unikalus objekto kodas 39631), **trečias tvartas** (unikalus objekto kodas 39632), **parkas** (unikalus objekto kodas 39633). Dvaro sodyba rašytiniuose šaltiniuose minima nuo XVI a. pab.

**12**. Dvaronių kaime yra kultūros paveldo objektai – **Dvaronių** a**kmuo, vad. Puntuku** (unikalus objekto kodas 1891), tai antras pagal dydį akmuo Lietuvoje. 1943 m. skulptorius B. Pundzius akmenyje iškalė lakūnų St. Dariaus ir St. Girėno bareljefus bei jų testamento žodžius. **Dvaronių dvarvietė** (unikalus objekto kodas 25184). Dvaronių kaimo centrinėje dalyje esanti dvarvietė datuojama XVIII a. pab.–XIX a.

**13**. Klevėnų kaime yra kultūros paveldo objektai – **Klevėnų kapinynas** (unikalus objekto kodas 21525); **Klevėnų kaimo senosios** **kapinės** (unikalus objekto kodas 11539). Kapinės datuojamos XIX a.–XX a. pr., antkapinių paminklų neišlikę.

**14**. Šeimyniškėlių kaime yra kultūros paveldo objektai – **Šeimyniškėlių kapinynas** (unikalus objekto kodas 1887), datuojamas XIV a. p.–XVIII a.

**15**. Peniankų kaime yra kultūros paveldo objektas – **Peniankų pilkapynas** (unikalus objekto kodas 16277). Pilkapynas, datuojamas I tūkst. vid.– II tūkst. I p., yra Peniankų miške, 0,25 km. į pietryčius nuo Šeimyniškių–Peniankų kelio .

**16**. Pašventupio kaime yra kultūros paveldo objektai – **Pašventupio pilkapynas** (unikalus objekto kodas 1898); Šventosios upės dešiniajame krante esantis pilkapynas datuojamas I tūkst. po Kr.pab.-II tūkst. pr.; **Pašventupio akmuo, vad. Puntuko broliu** (unikalus objekto kodas 1899). Šis akmuo, esantis Šventosios upės dešiniajame krante, yra natūralus riedulys.

**17**.Vosgėlių kaime yra kultūros paveldo objektas – **Vosgėlių kaimo senosios kapinės** (unikalus objekto kodas 24602). Kapinės datuojamos XIX a.–XX a. vid., išlikę keli antkapiniai paminklai.

**18**. Pagojės vs. yra kultūros paveldo objektas – **Lietuvos partizanų, šaulių kautynių su Sovietų** **Sąjungos kariuomenės daliniu vieta** (unikalus kodas 42669). Šioje vietoje 1944-07-14 Lietuvos partizanai, šauliai kovėsi su Sovietų Sąjungos armijos daliniais. Vieta paženklinta atminimo akmeniu.

**19**. Storių kaime yra kultūros paveldo objektas – **Frydricho Georgo Vilhelmo Struvės dienovidinio lanko Storių geodezinis punktas** (unikalus objekto kodas 46484). Trianguliacijos tinklo atkarpa Vilniaus gubernijoje sudaryta 1816-1821 m., žemėje iškastoje duobėje įtvirtintas trianguliacijos punkto betoninis ženklas, kurio viršuje, įgilinime įpilto ištirpinto švino paviršiuje įkirsta kryžiaus formos žymė, žyminti geodezinio punkto centrą.